კეშას დისკოგრაფია
ამერიკელი პოპ-მომღერალ კეშას დისკოგრაფია შედგება ორი სტუდიური ალბომისგან, ერთი კრებული ალბომისგან, ორი EP დისკისგან, ცამეტი სინგლისგან და სამი პრომო სინგლისგან. 2014 წლის მაისისთვის კეშას გაყიდული აქვს 35 მილიონი დისკი ამერიკის შეერთებულ შტატებში და 59 მილიონი დისკი მსოფლიოს მასშტაბით. კეშას საერთაშორისო დებიუტი შედგა 2009 წელს, რეპერ ფლოუ რაიდთან ჩაწერილი სინგლის, "Right Round" შემდეგ, რომელმაც ბილბორდის ცხელ ასეულსა და ხუთი სხვა ქვეყნის ჩარტებში პირველი ადგილი დაიკავა. კეშას სადებიუტო ალბომი, Animal 2010 წლის იანვარში გამოვიდა და გამოსვლის პირველივე კვირას მოექცა Billboard 200-ის სათავეში, ასევე წამყვანი პოზიცია დაიკავა ამერიკულ და კანადურ ჩარტებში. ალბომის წამყვანი სინგლი, "Tik Tok" გამოვიდა 2009 წლის აგვისტოში და პირველი ადგილი აიღო 11 ქვეყნის ჩარტებში, ასევე 9 კვირის განმავლობაში იყო ბილბორდის ცხელი ასეულის სათავეში. სინგლის გამოსვლიდან მსოფლიოს მასშტაბით გაყიდულია მისი 15 მილიონი ასლი, რითაც ის გახდა ყველა დროის ყველაზე გაყიდვადი ციფრული სინგლი. შემდეგ გამოვიდა სინგლები "Blah Blah Blah", "Your Love Is My Drug" და "Take It Off". ალბომის კომერციული წარმატებიდან გამომდინარე, გადაწყვიტეს შეექმნათ მისი დელუქს ვერსია, სახელად Cannibal, რომელიც, საბოლოო ჯამში გამოიცა როგორც EP დისკი, 2010 წლის ნოემბერში. მისი წამყვანი სინგლი, "We R Who We R" მოხვდა ათი ქვეყნის ტოპ ათეულში, მათ შორის, პირველი ადგილი დაიკავა ამერიკის შეერთებულ შტატებში, ავსტრალიასა და დიდ ბრიტანეთში. ალბომის მეორე სინგლი, "Blow", რომელიც 2011 წლის თებერვალში გამოვიდა ასევე მოხვდა რამდენიმე ქვეყნის ტოპ ათეულში. კეშამ თავისი მეორე სტუდიური ალბომი, Warrior გამოუშვა 2012 წლის დეკემბერში. ალბომის პირველმა სინგლმა, "Die Young" დაიკავა მეორე პოზიცია აშშ-ში და მოხვდა თერთმეტი სხვა ქვეყნის ტოპ ათეულში. ალბომის შემდეგი ორი სინგლი, "C'Mon" და "Crazy Kids" კომერციული თვალსაზრისით, წარუმატებელი აღმოჩნდა. 2013 წლის ოქტომბერში ამერიკელმა რეპერმა, Pitbull-მა კეშასთან ჩაწერა დუეტი, სახელად "Timber", რომელმაც პირველი ადგილი დაიკავა დიდ ბრიტანეთში, კანადასა და აშშ-ში, ასევე მოხვდა სხვადასხვა ქვეყნის ტოპ ხუთეულებში.